Það eru ýmsir sem leggja hjarta sitt í störf ferðafélagsins og oft í sjálfboðavinnu . Hjördís Hilmarsdóttir er ein þeirra en hún hefur komið að störfum ferðafélagsins í fjölda ára . Það gleður okkur hjá ferðafélaginu mikið að Hjördís skyldi fá Þorrann í ár en sú viðurkenning er veitt aðila sem hefur með vinnu sinni gert samfélaginu gott og gagn , svo eftir er tekið . Hjördís fær Þorrann fyrir Perlur Fljótsdalshéraðs , Heiðarbýlin í göngufæri , Sunnudagsgöngur ferðafélagsins , myndina Heiðarbýlin í nærmynd og sleðahundana í samstarfi við Rauða Krossinn . Það má því segja að Ferðafélag Fljótsdalshéraðs eigi Hjördísi margt að þakka . Hún er uppspretta skemmtilegra hugmynda og hefur svo elju og drifkraft að koma hugmyndum í framkvæmd og fylgja þeim eftir . Innilega til hamingju Hjördís ! Verkefnið Víknaslóðir til framtíðar verður kynnt fimmtudaginn 30. janúar . kl 20:00 í húsnæði Ferðafélags Íslands , Mörkinni 6 . Verkefnið hófst sumarið 2018 þegar Ferðafélag Fljótsdalshéraðs og Ferðamálahópur Borgarfjarðar eystra réðu landvörð til að starfa á Víknaslóðum við Borgarfjörð eystri til að gera heildstæða úttekt á ástandi svæðisins , ræða við landeigendur og tala við leiðsögumenn og ferðalanga . Mikið gæðastarf hefur nú verið unnið á svæðinu síðustu tvö ár og munu landverðirnir Hörn Halldórudóttir Heiðarsdóttir og Bjarni Karlsson segja frá stöðu verkefnisins og fara yfir það sem gert var síðasta sumar í Stórurð . Auk þeirra munu Hafþór Snjólfur Helgason , fyrir hönd Ferðamálahóps Borgarfjarðar eystra og Þórhallur Þorsteinsson , framkvæmdastjóri Ferðafélags Fljótsdalshéraðs , sitja fyrir svörum um verkefnið og störf landvarða . Landvarslan hefur til þessa dags verið studd af Umhverfis - og auðlindaráðuneytinu , Fljótsdalshéraði , Borgarfjarðarhrepp , Alcoa , Landsneti , Brothættum byggðum , Landsbankanum , Arion banka og Íslenskum fjallaleiðsögumönnum og kunnum við þeim miklar þakkir fyrir .